Республикалық Әбіш оқулары байқауын өткізу

ЕРЕЖЕСІ

І. Жалпы ереже

Осы ереже республикалық Әбіш оқулары байқауының (бұдан әрі - байқау) мақсаты мен міндеттерін, ұйымдастырушылық-әдістемелік қызметінің қамсыздандырылуын, өткізу мен қаржыландыру тәртібін, қатысу және жеңімпаздары мен жүлдегерлерін анықтау тәртібін айқындайды.

Байқау мақсаты: Қазақстан Республикасының Халық жазушысы, қазақ әдебиетінің ірі өкілі, мемлекет және қоғам қайраткері Әбіш Кекілбаевтың шығармаларын насихаттау, дарынды балаларды анықтау, қолдау көрсету және дамыту.

Байқау міндеттері: оқушылардың шығармашылық қабілеттерін, эстетикалық талғамдарын, тұлғалық сезім мәдениетін дамыту, жазушының рухани мұрасына деген сүйіспеншілікке тәрбиелеу.

Байқаудың ұйымдастырушысы:

- Маңғыстау облысының білім басқармасы;

- «Дарын» республикалық ғылыми-практикалық орталығының қолдауымен.

ІІ. Байқауға қатысушылар

Байқауға қатысушылар: облыстық кезеңнің жеңімпазы атанған жалпы білім беретін ұйымдардың 8 - 11 сыныптарының оқушылары.

Облыстардың, Алматы, Нұр - Сұлтан және Шымкент қалаларының, республикалық мектептердің, «Назарбаев зияткерлік мектептері» ДББҰ командалары қатысады. Бір команда сегіз оқушыдан құралады.

Байқауға қатысу ерікті түрде жүргізіледі. Қатысушылар мен жетекшілердің іссапар шығыны (оқушыларға жатын орны, тамақтануы тегін) жіберуші жақтың есебінен болады.

Оқушылардың денсаулығы мен өмір қауіпсіздігіне жетекшілер байқауға келген сәттен бастап тұрғылықты орнына жеткізілгенге дейін толық жауапты.

Байқау Әбіш Кекілбаевтың туған жерінде өткізілетіндіктен тек Маңғыстау ауданы Онды ауылынан жеке команда қатыса алады.

ІІІ. Байқауды ұйымдастыру және өткізу тәртібі

Республикалық Әбіш оқулары байқауы төрт бағыт бойынша өткізіледі.

1. Иллюстрациялық суреттер. Ә. Кекілбаев шығармаларынан иллюстрациялық суреттер салу.

Байқауға қатысушы үй тапсырмасы ретінде алдын-ала Ә.Кекілбаев шығармаларынан иллюстрациялық суреттер салады. Қойылатын талаптар: байқауға 1 оқушы қатысады. Жұмыс саны 3-тен аспауы тиіс. Суреттің оң жақ бұрышында жұмыстың тақырыбы, оқушының аты - жөні, облысының атауы, мектебі, сыныбы мен жетекшісінің аты-жөні толық көрсетіліп жазылуы қажет. Орындау техникасы: жұмыс форматы - А3 түрінде. Кескіндеме (*акварель, гуашь, акрил*), графика (*тушь, перо, қылқалам, түрлі - түсті қарындаштар және т.б*). Салынған сурет рамаға бекітіледі.

Республикалық кезеңде байқауға қатысушыға қазылар алқасы бір тақырып ұсынып, оны жоғарыдағы орындау техникасына сәйкес салуды тапсырады.

2. Мәнерлеп оқу. Ә.Кекілбаевтың шығармаларынан (*прозасы, поэзиясы*) мәнерлеп үзінді оқу. Қойылатын талаптар: байқауға 1 оқушы қатысады, жазушының өзі таңдаған 2 шығармасын (1 проза, 1 поэзия) мәнерлеп оқиды. Берілетін уақыт 5 - 6 минут.

3. Шығармашылық жұмыс. Жазушының шығармалары бойынша зерделеу жобасын қорғау. Қойылатын талаптар: байқауға 1 оқушы қатысады, оқушы жазушының тарихи тұлғалар, туған ел, жер туралы және сүйіспеншілік бағыттарында жазған еңбектерінен зерделеу жоба жұмысын қорғайды. Жұмыс көлемі 10 беттен аспауы керек, мәтіні толық компьютерде теріліп (WORD, шрифт Times New Roman - 14, 1,5 интервал, сол жақтан 2 см жол қалдыру) беттері нөмірленуі тиіс. Сондай - ақ:

- титул парағы;

- жұмыс жүзеге асырылған ұйымның аты;

- жұмыстың тақырыбы;

- бағыты (*тарихи тұлғалар, туған ел, жер, сүйіспеншілік*)

- орындаушы (тегі, аты, сыныбы, мектебі, қаласы);

- жұмыстың жетекшісі (аты - жөні, оқу дәрежесі, қызметі, жұмыс орны);

- жұмыстың орындалған уақыты;

- мазмұны;

- абстракт (аннотация) - жұмыстың барысы 250 сөзден артық емес сөзден тұратын жұмыстың қысқаша мазмұндамасы көрсетілуі тиіс;

- кіріспе - жұмыстың тиянақты сипаттамасы (екі беттен артық емес), мақсаты, жұмыстың жүзеге асырылған жері көрсетіледі;

- жұмыстың негізгі бөлімі: 12 беттен артық емес жеке тараулардан, параграфтардан тұруы мүмкін;

- қорытынды (1,5 беттен артық емес) жұмыстың негізінде жасалған қорытындыларын, нәтижелерін, ұсыныстарын келтіреді.

- пайдаланылған әдебиет тізімі жұмыс соңында жалпы тізіммен беріледі.

Шығармашылық жұмыс арнайы дайындалған слайд арқылы қорғалады. Берілетін уақыт: 5 - 7 минут.

4. Сахналық қойылым. Ә.Кекілбаевтың шығармаларынан сахналық қойылым көрсету. Қойылатын талаптар: байқауға топ құрамындағы 5 оқушының қатысу мүмкіндігі қарастырылады (5 адамнан артық болмауы керек). Сахна мәдениеті өзін-өзі ұстауы, сахналық киімі, сөйлеу мәнері мен тақырыпты толық аша білулері бағаланады. Берілетін уақыт 10 минут.

Әбіш оқулары жоғарыда көрсетілген бөлімдер бойынша *2 кезеңде*:

1 кезең - облыстық;

2 кезең - республикалық.

Облыстық байқаулардан бірінші орын алған оқушылар байқаудың республикалық кезеңіне қатысады.

ІV. Байқаудың қорытындысы - республикалық кезеңін ұйымдастыру және өткізу үшін Маңғыстау облысының білім басқармасының бұйрығымен ұйымдастыру комитеті құрылады.

V. Республикалық ұйымдастыру комитетінің құрамына «Дарын» республикалық ғылыми - практикалық орталығы, облыстық әкімшіліктердің, білім және мәдениет басқармаларының қызметкерлері енеді.

VІ. Республикалық ұйымдастыру комитеті:

- байқаудың өтетін орны мен уақытын белгілейді;

- шараны өткізуге дайындық жүргізеді;

- қазылар алқасы құрамын анықтайды;

- байқауды ережеге сәйкес өткізеді және басшылық жасайды;

- жеңімпаздар мен жүлдегерлерді марапаттайды;

- ережеге сәйкес басқа міндеттерді атқара алады.

VІІ. Қатысушылардың білімі мен өнерін төрағадан, хатшыдан және алқа мүшелерінен (барлығы 9 адамнан кем емес) құрылған қазылар алқасы бағалайды.

Қазылар алқасы:

1) қатысушылардың білімі мен өнерін бағалаудың өлшемдерін бекітеді;

2) қатысушылардың білімі мен өнеріне талдау жасайды және 10 баллдық жүйемен бағалайды;

3) қатысушылардың білімі мен өнерін бағалаудағы даулы мәселелерді талқылайды және қажет болған жағдайда тиісті түзетулер енгізеді;

4) жеңімпаздарды анықтайды және жүлделі орындарды бөледі;

5) Байқаудың қорытындысы туралы есеп береді.

VІІІ. Маңғыстау облысының білім басқармасы іс - шаралардың қорытындыларын жинақтап қорытады және ақпаратты сайтқа жариялайды.

ІХ. Қорытындылау және марапаттау

Байқаудың барлық бағыттары бойынша І, ІІ, ІІІ орын жеңімпаздары Қазақстан Республикасының Білім және ғылым министрлігінің дипломдарымен және ұйымдастырушылар тарапынан бағалы сыйлықтармен марапатталады.

Командалық І, ІІ, ІІІ орын алған топтар «Дарын» республикалық ғылыми - практикалық орталығының дипломдарымен марапатталады.

Арнайы номинация иегерлері дипломдармен және бағалы сыйлықтармен марапатталады.

Барлық қатысушыларға қатысқаны үшін сертификаттар беріледі.

Х. Қаржыландыру

Байқаудың қаржылық шығындары бекітілген смета бойынша қаржыландырылады.

Республикалық кезеңге қатысушылар мен жетекшілердің іссапар шығындары (барып-келу жолы) жіберуші жақ есебінен төленеді. Басқа да байқауға қажетті барлық шығындарды білім басқармасы көтереді.